b'\n_START_ARTICLE_\nTik Tavo akims\n_START_SECTION_\nApie film\xc4\x85\n_START_PARAGRAPH_\nJohnas Glenas, prie\xc5\xa1 tapdamas filmo re\xc5\xbeisieriumi, dalyvavo kuriant kelis Bondo filmus kaip redaktorius. Jo d\xc4\x97ka filmuose tapo ma\xc5\xbeiau akcentuojami techniniai i\xc5\xa1radimai bei masin\xc4\x97s scenos atvirose erdv\xc4\x97se, kurias propagavo ankstesnis re\xc5\xbeisierius Lewisas Gilbertas. Charakteriai tapo rai\xc5\xa1kesni, daugiau d\xc4\x97mesio skiriama individualyb\xc4\x97ms, o pats Bondas\xc2\xa0\xe2\x80\x93 rimtesnis._NEWLINE_Prie\xc5\xa1 pradedant filmavim\xc4\x85 buvo manoma, kad Rogeris Moore daugiau nebesiims agento 007 vaidmens, tod\xc4\x97l prodiuseriai jau svarst\xc4\x97 jo pamainos kandidat\xc5\xabras. Tarp j\xc5\xb3 buvo Lewis Collinsas, Michaelas Billingtonas (atlik\xc4\x99s epizodin\xc4\xaf vaidmen\xc4\xaf \xe2\x80\x9e\xc5\xa0nipas, kuris mane myl\xc4\x97jo\xe2\x80\x9c bei kelis kartus pretendav\xc4\x99s tapti Bondu), Paulas Fosteris bei Ianas Ogilvy, jau pakeit\xc4\x99s Moore seklio Simomo Templaro vaidmenyje seriale \xe2\x80\x9e\xc5\xa0ventasis\xe2\x80\x9c. Galiausiai Moore apsisprend\xc4\x97 dar kart\xc4\x85 suvaidinti agent\xc4\x85 007._NEWLINE_Filmo prad\xc5\xbeioje Bondas susiduria su Ernstu Stavro Blofeldu, savo oponentu daugelyje pirm\xc5\xb3j\xc5\xb3 film\xc5\xb3 ir j\xc4\xaf galiausiai nu\xc5\xbeudo, \xc4\xafmesdamas \xc4\xaf gamyklos kamin\xc4\x85. Pa\xc5\xbeym\xc4\x97tina, kad, Bond\xc4\x85 vaidinanti Moore\xe2\x80\x98ui, Blofeldo nebuvo nei viename filme. \xe2\x80\x9eTik Tavo akims\xe2\x80\x9c taip pat n\xc4\x97ra minimas jo vardas, tik yra u\xc5\xbeuomina, nes visos autorin\xc4\x97s teis\xc4\x97s d\xc4\x97l Blofeldo vardo bei organizacijos SPECTRE panaudojimo priklaus\xc4\x97 ra\xc5\xa1ytojui Kevinui McClory._NEWLINE_Tai paskutinysis Bondo filmas, i\xc5\xa1leistas kompanijos \xe2\x80\x9eUnited Artists\xe2\x80\x9c. Netrukus ji susijung\xc4\x97 su \xe2\x80\x9eMGM\xe2\x80\x9c ir visi kiti filmai jau buvo i\xc5\xa1leisti studijos \xe2\x80\x9eMGM/UA Distribution Co\xe2\x80\x9c._NEWLINE_Filmavimo darbai vyko \xe2\x80\x9ePinewood Studios\xe2\x80\x9c studijoje Londone, Graikijoje, Italijoje ir Bahamuose. Filmuojant veiksm\xc4\x85 bobsl\xc4\x97jaus trasoje, \xc5\xbeuvo vienas i\xc5\xa1 kaskadinink\xc5\xb3.'